<classify> Katibu Mkuu wa Kamati ya Michezo ya Mei Mosi Taifa, Award Safari alisema mgeni rasmi katika mashindano hayo anatarajiwa kuwa Mkuu wa Mkoa wa Mwanza, Magesa Mulongo.Safari alisema kwa upande wa netiboli, mabingwa watetezi Ofisi ya Rais Ikulu watapambana na Halmashauri ya Wilaya ya Sengerema na mechi zote zitafanyika kwenye Uwanja wa CCM Kirumba.Alisema timu 17 tayari zimethibitisha kushiriki kwenye mashindano hayo ambazo ni pamoja na Ofisi ya Rais Ikulu, Ofisi ya Waziri Mkuu, Mambo ya Ndani ya Nchi, Idara ya Uhamiaji, Mamlaka ya Ustawishaji wa Makao Makuu CDA Dodoma na Kampuni ya Tumbaku TTPL ya Morogoro.Nyingine ni Mahakama Tanzania, Wizara ya Uchukuzi, Shirika la Umeme Tanzania Tanesco, Ukaguzi, Halmashauri ya Mji wa Sengerema, Hazina, Utumishi, Bodi ya Mikopo ya Wanafunzi wa Elimu ya Juu, Wizara ya Habari, Vijana, Utamaduni na Michezo, Wizara ya Maji, Halmashauri ya Wilaya ya Kinondoni na Wizara ya Maliasili na Utalii.Safari alisema timu zote zinazotoka nje ya Jiji la Mwanza zinatakiwa kufika Mwanza, Aprili 14, mwaka huu bila kukosa ambapo Aprili 15 kutakuwepo na kikao cha maandalizi ya mwisho kati ya viongozi wawili ambao ni Mwenyekiti na Katibu kutoka katika kila timu na Kamati ya Utendaji inayosimamia mashindano hayo.Michezo itakayoshindaniwa itakuwa ni mpira wa miguu, netiboli, kuvutana kwa kamba, kukimbia mbio ndefu - marathoni, baiskeli, karata, bao na drafti, alisema Safari.Alionya timu zote kutowapeleka au kutumia wachezaji ambao siyo wafanyakazi maarufu kama mamluki kwenye mashindano hayo kwa kuwa mashindano hayo ni ya wanamichezo wafanyakazi waajiriwa na sio vinginevyo.  <topic>: MICHEZO 